بیرلشمیش میللت‌لر تشکیلاتی‌نین قاچقین‌لار اوزره عالی کمیسارلیغی‌نین (UNHCR) باتی- مرکزی افریقا بولگه‌سل اوفیسی‌نین مودیری عبدالرعوف گنون کوند چاد-داکی قاچقین بحرانی‌نین داها دا پیس‌لشه بیله‌جگینی بیلدیریب.
عبدالرعوف گنون کوند ایلک دفعه سفر ائتدیگی چادین پایتاختی انجامنا  شهرینده اؤلکه‌ده‌کی اینسانی وضعیتله باغلی مطبوعات کنفرانسی کئچیریب.
دونیا‌داکی یاردیمدا عرضه و تقاضا بالانس‌سیزلیغینا ایشاره ائدن عبدالرعوف گنون کوند بو وضعیتین احتیاجی اولان‌لارا خیدمت ایمکان‌لارینی جدی شکیلده محدودلاشدیردیغینی وورغولاییب.
عبدالرعوف گنون کوند قاچقین‌لارین ان جدی پروبلئمی‌نین سیغینا‌جاق و یئمک اولدوغونو دئییب.
قاچقین بحرانی‌نین هله بیتمه‌دیگینی وورغولایان کونده "بو وضعیت داها دا پیس‌لشه بیلر. اونا گؤره ده حاضیر اولمالیییق" دئیه قئید ائدیب.
"حاضیردا قاچقین‌لارین سایی 358 مینی کئچیب و هر شئی گؤستریر کی، بو، تئزلیکله سنگیمه‌یه‌جک. بیرلشمیش میللت‌لر تشکیلاتی‌نین قاچقین‌لار اوزره عالی کمیسارلیغی‌نین بیزه آییردیغی مبلغ 388 میلیون دو‌لار اولسا دا، بیز بو مبلغین یالنیز 26 فایزینی الده ائتمیشیک"، -دئیه او بیلدیریب.
عبدالرعوف گنون کوند بیان ائدیب کی، بمت-نین قاچقین‌لار عالی کمیساری فیلیپپو گراندی یاخین واخت‌لاردا گئنیش ترکیب‌لی هئیت ایله چادا سفر ائده‌جک.
